Norėdama atlikti vertinimą Komisija pasinaudojo Tarybos generalinio sekretoriato ir 28 decentralizuotų agentūrų per ES agentūrų tinklą pateiktais duomenimis.

1) užtikrinti, kad būtų įvykdytos visos agentūrų veiklai reikalingos sąlygos iki to laiko, kai agentūros pradeda savo veiklą;

3.1.2.Agentūros buveinės vietos parinkimo procesas

2013 m. spalio 8 d. valstybių narių vyriausybių atstovai bendru sutarimu pasirinko Budapeštą kaip Europos Sąjungos teisėsaugos mokymo agentūros buveinės vietą. 2014 m. gegužės 15 d. Taryba, dvidešimt penkių valstybių narių iniciatyva, priėmė Reglamentą (ES) Nr. 543/2014, kuriuo iš dalies keičiamas pirminis Tarybos sprendimas siekiant nustatyti, kad agentūros buveinė bus Budapešte.

Siūloma Bendros pertvarkymo valdybos buveinės vieta, t. y. Briuselis, buvo įtraukta į Komisijos pasiūlymą dėl jos sukūrimo ir vykstant teisėkūros procesui nebuvo pakeista. 2014 m. liepos mėn. Europos Parlamentas ir Taryba priėmė Reglamentą (ES) Nr. 806/2014.

Atsižvelgdami į konkrečias Jungtinės Karalystės pasitraukimo iš Sąjungos aplinkybes, 2017 m. birželio 22 d. 27 valstybių narių valstybių ar vyriausybių vadovai pirmiausia susitarė dėl išsamios būsimų Europos vaistų agentūros ir Europos bankininkystės institucijos buveinių vietos atrankos procedūros. Po kelių iš eilės įvykusių 27 ES ministrų balsavimų (per paskutinį etapą buvo balsuojama slaptai), 2017 m. lapkričio 20 d. pagal šią procedūrą Paryžius ir atitinkamai Amsterdamas buvo pasirinkti kaip naujos šių dviejų agentūrų buveinių vietos. Po to, Komisija pateikė du pasiūlymus dėl teisėkūros procedūra priimamų aktų dėl naujų agentūrų buveinių įtraukimo į jų steigiamuosius aktus. 2018 m. lapkričio mėn. Taryba ir Europos Parlamentas priėmė reglamentus (ES) 2018/1717 ir 2018/1718.

3.1.3.Būtinos agentūros veiklos sąlygos

2011–2015 m. nepriklausomoje vertinimo ataskaitoje buvo nustatyta, kad Europos Sąjungos teisėsaugos mokymo agentūra buvo perkelta laiku. Remiantis ataskaita, agentūra ir Vengrija, ją priimanti valstybė narė, „visą projektą įvykdė greičiau nei per keturis mėnesius. Iš surinktų įrodymų matyti, kad perkėlimas beveik arba visai neturėjo poveikio veiklos tęstinumui, nepaisant to, kad kai kurie darbuotojai nusprendė nepersikelti į naują agentūros buveinės vietą“. Ataskaitoje taip pat pabrėžiama, kad perkėlimas buvo ekonomiškai efektyvus, t. y. apskaičiuota, kad „dėl susitarimo su Vengrijos administracija administracinės išlaidos sumažėjo 200 000 EUR per metus. Iš tiesų naujoje CEPOL buveinėje biurais naudojamasi nemokamai, o infrastruktūra užtikrinama mažiausiai dešimčiai metų.“ Remiantis pačios agentūros duomenimis, paskirtasis pastatas buvo atnaujintas ir įrengtas remiantis Vengrijos pasiūlymu ir perduotas agentūrai iki nustatyto termino. Agentūra yra sudariusi kelias sutartis dėl galimybės naudotis tam tikromis viešosiomis paslaugomis. Apskritai agentūra nurodo teigiamai vertinanti priimančiosios valstybės gebėjimą reaguoti į jos poreikius.

Remiantis Bendros pertvarkymo valdybos 2015 m. metine ataskaita, agentūra „2015 m. sausio mėn. pradėjo vykdyti pertvarkymo planavimą, apimantį daugiau kaip 120 euro zonos bankų grupių ir 15 kitų tarpvalstybinių bankų grupių. Savo veiklą ji de facto pradėjo 2015 m. kovo mėn.“ Tai rodo, kad visos agentūros veiklai būtinos sąlygos buvo užtikrintos iki jos veiklos pradžios. Agentūra persikėlė į savo Briuselio centre esančias nuolatines patalpas 2016 m. balandžio mėn., kur, kaip ji teigia, jos visa veikla vyksta sklandžiai.

Kalbant apie Europos vaistų agentūrą ir Europos bankininkystės instituciją, per anksti vertinti, ar dvi priimančiosios valstybės narės užtikrino, kad visos agentūrų veiklai būtinos sąlygos būtų įgyvendintos iki dienos, kurią jos bus perkeltos į naują buveinę ir kaip tai bus padaryta. Europos vaistų agentūra nurodo, kad ji „nedelsdama pradėjo dirbti su Nyderlandų valdžios institucijomis norėdama pasirengti persikėlimui ir pradėti veiklą ne vėliau kaip 2019 m. kovo 30 d.“ Prieš perkėlimą abi agentūros pasirašė susitarimą dėl būstinės su savo nauja priimančiąja valstybe nare.

3.2.Priimančiųjų valstybių narių ir agentūrų santykiai

3.2.1.Reikalavimas sudaryti susitarimą dėl būstinės